PR 114/2017/12 rd\n20.59 Perhe- ja peruspalveluministeri Annika Saarikko\n21.05 Olli-Poika Parviainen vihr\n21.09 Joona Räsänen sd\n21.12 Silvia Modig vas\n21.14 Eva Biaudet r\n21.15 Johanna Karimäki vihr\n21.16 Hannu Hoskonen kesk\n21.18 Toimi Kankaanniemi ps\n21.20 Olli-Poika Parviainen vihr\n21.20 Silvia Modig vas\n21.21 Joona Räsänen sd\n21.23 Perhe- ja peruspalveluministeri Annika Saarikko\n21.27 Johanna Karimäki vihr\n21.29 Anneli Kiljunen sd\n21.33 Hannu Hoskonen kesk\n21.40 Silvia Modig vas\n21.41 Perhe- ja peruspalveluministeri Annika Saarikko\n21.43 Anneli Kiljunen sd\n21.45 Silvia Modig vas\n21.46 Joona Räsänen sd\n21.48 Perhe- ja peruspalveluministeri Annika Saarikko\nÄrende 12 på dagordningen presenteras för remissdebatt. Talmanskonferensen föreslår att ärendet remitteras till miljöutskottet, som grundlagsutskottet ska lämna utlåtande till.\nArvoisa puhemies! Käsittelemme nyt lakia yleisestä asumistuesta. Tämä on avoimesti todeten haastava kokonaisuus, jonka taustoja haluan teille nyt hieman avata.\nHallituksen alaisena istui viime talven taitteessa kannustinloukkuja ja niiden purkamista pohtinut ryhmä, joka jatkoi pohdintaansa myös hallituksen puoliväliriihtä varten. Osana työnteon kannustavuuden vahvistamista ja asumistuessa vuokrien nousun hillitsemistä tavallaan yhdistävää ratkaisua hallitus teki kevään riihessä päätöksen ottaa käyttöön kuntaryhmittäisen neliövuokrakohtaisen katon. Lisäksi tuossa yhteydessä hallitus päätti, että yleisen asumistuen enimmäisasumismenot sidotaan vuokraindeksin sijasta elinkustannusindeksiin.\nKun sitten kesällä, niin kuin aina poliittisista päätöksistä pitää viranhaltijoiden ja virkamiesten tehdä konkretiaa ja lainsäädäntöä, tuota päätöstä neliövuokraleikkurista ruvettiin käytännössä valmistelemaan, huomattiin, että se olisi monimutkaistanut huomattavasti nykyistä asumistukijärjestelmää ja heikentänyt huomattavasti pieniin asuntoihin maksettavaa asumistukea. Siksi hallitus syksyn budjettiriihessä päätti toteuttaa muutoksia asumistukeen, mutta luopui suunnitellusta neliövuokraleikkurista keinona tähän. Sen sijasta hallitus päätti palauttaa asumistukeen niin sanotun osa-asunnon enimmäisasumismenon, joka oli käytössä ennen vuoden 2015 asumistuen kokonaisuudistusta. Kyseessä ei ole uusi asia, vaan osa parin vuoden takaista järjestelmää, joka palautetaan.\nOsa-asunnolla tarkoitetaan itsenäisestä asunnosta vuokrattua osaa. Osa-asunnon enimmäisasumismenoa sovellettaisiin myös alle 20 neliön asuntoihin, koska rakentamismääräysten perusteella asunnon vähimmäiskoko on 20 neliötä. Kuitenkin tiedämme, että erityisesti pääkaupunkiseudulla tätäkin pienempiä on olemassa. Osa-asunnon enimmäisasumismeno olisi 80 prosenttia nykyisistä enimmäisasumismenoista. Osa-asunnon enimmäisasumismenon lisäksi yleisen asumistuen enimmäisasumismenot säilytetään vuoden 18 aikana tämän vuoden tasolla sekä mainitulla tavalla pidettiin kiinni päätöksestä sitoa enimmäisasumismenot elinkustannusindeksiin, mutta vasta vuodesta 2019 lukien. Näin saatiin jotakuinkin kokonaisuudessaan kasaan se säästö, josta hallitus asumistukien kasvun taltuttamiseksi puoliväliriihessä päätti. Tämän nyt käsittelyssä olevan esityksen tavoitteena on siis hillitä asumistukimenojen kasvua ja erityisesti hyvin pienten asuntojen kohtuuttomia vuokrapyyntöjä.\nTällä esityksellä on siis valtiontalouden menoja pienentävä vaikutus, mutta tietenkin ikävimmät vaikutukset kohdistuvat tuensaajiin. On arvioitu, että osa-asunnon normi alentaa 12 000 asumistuen saajan tukitasoa keskimäärin 30 euroa kuukaudessa. Jos katsotaan erityisesti opiskelijoita, niin heidän osaltaan osa-asunnon enimmäisasumismenon keskimääräinen vaikutus yhden hengen opiskelijaruokakuntien tuen tasoon on kuntaryhmästä riippuen 13—24 euroa kuussa. Suurimmat vaikutukset olisivat Helsingissä ja muissa isoissa kaupungeissa yksin asuville asumistuen tasossa.\nArvoisat kollegat, tämän aiheen ympärillä on käyty ymmärrettävästi ja aika odotetustikin kiivastakin julkista keskustelua. Olemme tunnistaneet voimakkaan edunvalvonnan, jonka opiskelijajärjestöt tähän erityisesti ovat kohdistaneet. Siihen liittyen haluankin tämän keskustelun taustaksi todeta, että osa-asunnon normi vaikuttaa asumistuen tasoon vain silloin, kun asumismenot ylittävät tuon osa-asunnon normin mukaisen enimmäisasumismenon, ei siis aina. Asumistuen taso ei muutu, jos vuokra on alle ehdotetun osa-asunnon enimmäisasumismenon — rohkenisin sanoa, että kun vuokra on jotakuinkin kohtuullinen. Tuen pieneneminen on aina tuensaajalle menetys, enkä sitä täällä yritä muuksi puhua. Mutta on silti hyvä muistaa, että osa-asunnon enimmäisasumismenon käyttöönoton jälkeenkin osa-asuntoon maksettava asumistuen enimmäismäärä on nyt kun opiskelijat ovat uudessa järjestelmässä suurempi kuin opintotuen asumislisän enimmäismäärä aikanaan oli. Tuntuu vain, että joskus historian muisti on meillä kaikilla kovin lyhyt.\nArvoisa puhemies! Vielä viimeisenä saatteena tähän lähetekeskusteluun haluan sanoa, että on tärkeää seurata muutosten vaikutuksia asumistuen saajien toimeentuloon, ja tähän hallitus on sitoutunut. On myös kohtuullista arvioida kokonaisvaikutuksia päätöksistä eri väestöryhmiin. Meillä on selkeä kokonaistarve asumistuen isolle kehittämistyölle. Lisäksi on hyvä aina muistaa, että erityisesti pienituloisten asumisen turvaamiseksi tukijärjestelmää ja asuntopolitiikkaa tulisi tarkastella ja kehittää kokonaisuutena. Tämäkin äskeinen huomioon ottaen pääministeri Juha Sipilän hallitus on asettanut kokonaisen hankkeen valmistelemaan tiekarttaa perusturvan ja toimeliaisuuden kokonaisuudistukseksi. Asumistuki on osa tuota työtä. Siinä selvitetään kustannus-, työllisyys-, tulonjako- sekä muut vaikutukset, jos asumisen tukeminen irrotetaan toimeentulotuesta ja toteutettaisiinkin yksinomaan asumisen tukien kautta. Eri vaihtoehtoja käsittelevä valmistelutyö koordinoidaan yhteen Juho Saaren eriarvoisuustyöryhmän kanssa.\nLisäksi toinen opiskelijoita puhututtanut teema, ruokakuntakäsite: STM selvittää yhteistyössä Kansaneläkelaitoksen kanssa yleisen asumistuen ruokakuntakäsitettä ja sen uudistamista niin, että kimppakämppäläisten asuminen helpottuisi.\nArvoisa herra puhemies! Kiitos ministeri Saarikolle avoimesta ja kattavasta alustuksesta liittyen tähän vaikeaan kokonaisuuteen.\nOn kuitenkin varsin ymmärrettävää, että erityisesti monet opiskelijat ovat peloissaan, koska heiltä on jo otettu varsin paljon. Enää ei siis oikeastaan edes yllätäkään, että opiskelijoilta ollaan jälleen leikkaamassa lisää. Tämä osa-asunnon normi leikkaa kimppa-asujien ja pienten asuntojen vuokralaisilta asuinseudusta riippuen erikokoisen summan. Opiskelijat asuvat näet muita asumistuen saajia useammin näet. Näin ollen osa-asunnon normin vaikutukset kohdistuvat tällä hetkellä pääosin opiskelijoihin.\nOsa-asunnon normi heikentäisi edullisimpien asumismuotojen suosiota opiskelijoiden keskuudessa, mitä varmasti emme tavoittele. Yleisen asumistuen ruokakunta- ja avoliittotulkintojen vuoksi yhteisasuminen aiheuttaa opiskelijoissa huolta ja hankalia tilanteita sekä turhaa selvittelytyötä jo entuudestaan. Toivon, että ministerin mainitsema selvitys siitä, voitaisiinko tätä vanhentunutta ruokakuntatulkintaa tarkistaa ja muuttaa nykyaikaisemmaksi, etenee mahdollisimman nopeasti.\nYhteisasumisen väheneminen uhkaa ajaa opiskelijoita asumaan yhä enemmän kalliimpiin yksiöihin ja pieniin kaksioihin, mikä samalla myös lisää asumismenokustannuksia. Tämä käyttäytymisvaikutus tunnustetaan hallituksen esityksessäkin. Mikään laskelma ei osoita, että esityksessä toivotut säästöt oikeasti toteutuisivat. Lakiesitys tunnustaa myös sen, että asumistuen säästöistä arviolta yli 40 prosenttia voi siirtyä toimeentulotuen menoiksi. Toimeentulotuki nähdään yhtenä pahimmista kannustinloukuista. Sen tulisi olla viimesijaista sosiaaliturvaa, toimeentulotuen tarkoituksena kun ei ole toimia jatkuvaisluonteisena ensisijaisten etuuksien täydentäjänä eikä korvata niitä. Koska asumistuen tason alentaminen lisää toimeentulotukimenoja ja toimeentulotukiriippuvuutta, esitys voi kaikkien tavoitteiden vastaisesti heikentää monen kohdalla työnteon kannusteita. Tätä on nyt syytä tarkastella todella kriittisesti.\nToisin kuin muut asumistuen saajat, opiskelijat eivät pääsääntöisesti ole oikeutettuja toimeentulotukeen, koska opintolaina katsotaan opiskelijan tuloksi. Näin ollen opiskelijat joutuvat rahoittamaan kasvaneita asumismenoja opintorahalla, opintolainalla ja työtuloilla. Opiskelijan tehtävä on opiskella, mutta kumma kyllä kokopäiväisestä opiskelusta ollaan jälleen tekemässä taloudellisesti jos ei täysin mahdotonta, niin jälleen kerran vähemmän houkuttelevaa.\nTyössäkäynnin lisääntyminen puolestaan voi pidentää tutkintoaikoja, vaikka nimenomaan opintoaikojen lyhentyminen on ollut hallituksenkin tavoitelistalla — ristiriitaista toimintaa, puhumattakaan siitä, että taas kerran ylipäätään kehdataan mennä leikkaamaan opiskelijoilta. Joko unohtui opintorahan suuri megaleikkaus, joka vasta tänä syksynä astui voimaan? Kun puhutaan yksittäisistä kympeistä, ne voivat olla meille kansanedustajille pieniä rahoja mutta opiskelijoilla voidaan puhua viikkojen ruokarahoista.\nAsumisen tukijärjestelmää tulisi uudistaa johdonmukaisesti ja selkeyttäen. Nyt ollaan liikkeellä mielestäni epäjohdonmukaisesti ja väärin keinoin. Tämä hallituksen esitys itsessäänkin tunnistaa monia ongelmia, joihin esityksen toteuttaminen voi johtaa. Toivon hartaasti, että näihin ongelmiin myös puututaan jatkossa. Nyt olisi syytä pitää tuumaustauko ja jättää tämäkin laki ehkä vielä hautumaan, kunnes saadaan ratkaisuja asumisen kokonaiskysymyksiin. Olen sitä mieltä, että se on monimutkainen yhtälö, jota ei voida ratkaista hetkessä. Mutta toivoisin, että näitä ei palasteltaisi eteenpäin vaan pyrkisimme tuomaan valmiimpia kokonaisuuksia käsiteltäväksi.\nOtamme vielä edustajien Räsänen ja Modig puheenvuorot ja sen jälkeen menemme debattiin.\nArvoisa puhemies! Puuttuisin tässä ensimmäisessä puheenvuorossa oikeastaan kahteen asiaan tässä isossa kokonaisuudessa, ja molemmat liittyvät osa-asunnon normiin ja sen palauttamiseen.\nMinisteri aikaisemmin avauspuheenvuorossaan tämän asiakokonaisuuden kävi läpi ja äsken myös edustaja Parviainen tätä hyvin läpivalaisi, mitä tämä tarkoittaa. Tässähän konkreettinen muutos on todella se, että arvioiden mukaan tämä osa-asunnon normi ja sen palautus alentaa noin 12 000:n kimppakämpässä asuvan tukea, ja keskimääräisenä summana on käytetty 30:tä euroa. Kun ajatellaan tätä 30:tä euroa, se varmasti monelle täällä tuntuu pieneltä rahalta, mutta jos nyt ajattelee sitä siinä opiskelijan kukkarossa, jos opiskelijalounaan hinta olisi 3 euroa, niin puhutaan siis 10 päivän lounasrahoista — 10 päivän lounasrahoista. Tämä aika hyvin konkretisoi sen, mistä on kysymys, elikkä siis 10 arkipäivän lounasraha on kaksi viikkoa koulussa, mitä tällä kolmellakympillä olisi syönyt, joten se on kohtuullisen suuri summa. Varsinkin kun tämä leikkaus tätä kautta toteutetaan jälleen siten, että sen jälkeen kun ensin on tehty megaluokan opintotukileikkaukset, niitä on yritetty paikata tällä asumistuen muutoksella ja sitten on keksitty jälleen uusi tapa käydä opiskelijan kukkarolla, moni opiskelija kokee tämän ihan ymmärrettävästi erittäin epäoikeudenmukaiseksi.\nMutta laajempi kysymys liittyy tähän käyttäytymisvaikutukseen, mitä myös edustaja Parviainen jo aikaisemmin kävi läpi. Jos käy niin, että tämän takia useampi opiskelija sieltä kimppakämpästä muuttaa esimerkiksi isompaan yksiöön tai kaksioon, [Silvia Modig: Niin!] niin tämähän tulee nostamaan asumismenoja, jolloin myös asumistuessa tämä varmasti näkyy. Ja kyllä toivoisi, että ministeri hieman kävisi läpi tätä, millä tavalla on arvioitu, että tämä käyttäytymisvaikutus tulee näkymään tulevaisuudessa asumistukimenoissa: tuleeko tästä se toivottu 4 miljoonan euron säästö, [Puhemies koputtaa] vai käykö niin, että säästöt jäävät olemattomiksi?\nArvoisa puhemies! Ministeri esittelypuheenvuorossaan puhui siitä, että hallituksella on tässä tavoitteena vuokrien nousun hillitseminen, varsinkin pienten asuntojen suhteen. Hallitus tuntuu tässä nojaavan ajattelunsa siihen oletukseen, että asumistuen muutokset näkyvät vuokrissa. Tällehän ei löydy tutkimusnäyttöä. Sen ovat kyseenalaistaneet niin Kelan tutkijat kuin Valtion taloudellisen tutkimuskeskuksen tutkijat. Esimerkiksi 90-luvulla oli monen vuoden putki, jolloin asumistuki ei noussut mutta vuokrat nousivat. Mikään tilasto ei tue tätä olettamaa.\nNyt tässä on itse asiassa se riski, että pienten asuntojen hinnat nousevat. Jos kimppakämpässä asuminen ei ole enää kannattavaa ja asumistukea saa enemmän omaan yksiöön tai pieneen kaksioon, niin on oletettavaa, että osa näistä ihmisistä lähtee sinne yksiöiden ja kaksioiden markkinoille. Se on juuri se asuntokanta, jossa on kovin paine tällä hetkellä, missä on kysyntää paljon enemmän kuin on tarjontaa, ja jos sinne lisätään ihmisiä, jotka näitä asuntoja hakevat, niin se voi itse asiassa johtaa täysin päinvastaiseen tilanteeseen kuin mitä hallitus toivoo, eli siihen, että näitten kaikkein kysytyimpien asuntojen vuokrat itse asiassa nousevat. Miten hallitus on ottanut tämän huomioon? Onko tätä skenaariota käyty läpi, mikä tämän vaikutus muihin asuntoihin on? Tämä ongelmahan on kaikkien kasvavien kaupunkiseutujen, että asumisen hinta on liian korkea, mutta erityisen iso tämä on Helsingissä, ja kun meillä puolet asukkaista on yksin eläviä, niin nimenomaan niistä yksiöistä on valtava pula. Minä pelkään myös, samalla tavalla kuin edustaja Räsänen täällä totesi, että tämä voi itse asiassa johtaa kustannusten nousuun ja tämä saattaa johtaa pahimmillaan siihen — koska Helsingissä meillä siis on jo todellinen ongelma siitä, että osa ihmisistä joutuu turvautumaan toimeentulotukeen saadaksensa asumiskustannuksensa katettua — että tämä vie, taas kerran, useampia ihmisiä toimeentulotuen varaan, jonka me kaikki tiedämme erittäin passivoivaksi ja hankalaksi tukimuodoksi, jota ei ole tarkoitettu arjen pyörittämiseen vaan siihen viimesijaiseen apuun, kun on todellinen hätä.\nNyt on mahdollisuus pyytää tähän asiaan vastauspuheenvuoroja.\nArvoisa puhemies! Tuntui hyvältä kuitenkin kuulla ministerin keskustelevan ja käsittelevän näitä haasteita ja ongelmia. Tulee se käsitys, että hän oli kyllä hyvin tietoinen tämän esityksen ongelmista. Siinä mielessä tietenkin tunnen olevani vähän hämilläni, koska en oikein tiedä, miten voi vastustaa ministeriä, joka itse asiassa kuulostaa siltä, että hän ei koe, että se esitys on niin hirveän hyvä. Mutta onhan tämä nyt jonkinnäköinen osoitus siitä, että me emme ole löytäneet asuntopolitiikkaan ratkaisuja. Se on tietenkin pidemmän ajan kysymys kuin vain yhden hallituksen. Se on pitkäaikainen asia. Mutta tuntuu silti aika epäoikeudenmukaiselta, että juuri silloin haetaan tällaisia mahdollisia ratkaisuja, jotka kohdistuvat juuri opiskelijoihin, joilla muutenkin on aika kovat oltavat. Varsinkin Helsingin — tai kaupunkien — opiskelijoilla on erityisen hankala tilanne. Onko tämä nyt välttämätöntä, ministeri Saarikko?\nArvoisa puhemies! Opiskelijajärjestöt ovat hyvinkin ymmärrettävästi huolissaan ja tuohtuneita tästä esityksestä, joka entisestään heikentää opiskelijoiden asemaa. Opiskelijoiden entisten toimeentuloleikkausten päälle tämäkin lisäleikkaus vielä. Herää kysymys, koska tulee raja vastaan, että opiskelijoiden kuritus lopetetaan.\nTässä keskustelussa on noussut esiin todella varteenotettavia ja tärkeitä kysymyksiä siitä, että tämä heikentää kimppa-asumisen houkuttavuutta, sysää ihmisiä toimeentulotuelle mutta sitten taas toisaalta lisää pienten asuntojen tarvetta ja kysyntää, joka entisestäänkin nyt on erittäin suurta varsinkin täällä pääkaupunkiseudulla. Onko tässä varmasti tehty kaikki vaikutusarviot huolella? Arvoisa ministeri, voitteko kuitenkin harkita vielä, että tässä esityksessä olisi muutettavaa tai parannettavaa tai jopa että tämä vedettäisiin pois?\nArvoisa herra puhemies! On hyvä, että asumistukimuotoihin haetaan uusia ratkaisuja, mutta tämäkin lakiesitys on kuitenkin vain sitä oireen hoitamista ja itse tautiin ei puututa pätkän vertaa. Se ei ole hallituksen vika, vaan olemassa olevien olosuhteiden hoitamista. Siitähän tässä on kysymys.\nMutta katsokaapa tätä asumistukisysteemiä tässä maassa, miten järjettömyyksiin se on mennyt. Aikoinaanhan asumistuki luotiin sitä varten, että vähävaraisille ihmisille annettaisiin mahdollisuus laadukkaampaan asumiseen kuin sillä hetkellä heillä oli varaa. Mihin tämä homma on mennyt? Nyt tässäkin kaupungissa muuan ruotsalaismiljardööri omistaa 9 000 asuntoa ja nostaa valtiolta asumistukirahoja maksimiin vedettyjen vuokrien kautta noin 20 miljoonaa joka vuosi. Onko tämän valtion tarkoitus tukea jotain ruotsalaista monimiljonääriä? Joku voi sanoa tietysti, että Caymansaarilla asuvana miljardöörinä pitäähän se joka vuosi uusi Ferrari ostaa, koska se maalihan rapautuu jo vuoden aikana, suolavesihän sitä syö.\nPitäisikö meidän ruveta vihdoin ja viimein miettimään, mitä me oikeasti tästä aluekehityksestä tässä maassa haluamme? Jos me jatkamme jääräpäisesti tätä tietä, [Puhemies koputtaa] mitä opposition edustajiltakin olen kuullut, että pitää keskittää valtavasti, niin sitä tietä vastaan tulee varmasti susi ja paljon muutakin.\nArvoisa herra puhemies! On todella harmillista, että hallitus ei ole tehnyt todellisia vaikutusarvioita tälle esitykselle, joka vaikuttaa opiskelijoitten toimeentuloon ja lapsiperheitten toimeentuloon ja joka tulee vaikuttamaan myös meidän asuntorakentamiseen ja meidän sosiaaliturvaan. Meidän pitäisi pikemminkin parantaa ensisijaisia etuuksia, kun tämänkin vaikutuksista nyt meillä ihmisiä siirtyy pysyvästi taas toimeentulotuen piiriin. Erityisesti opiskelijalapsiperheet tulevat kärsimään tästä sen takia, että vaikka tulee huoltajakorotus, niin tämä huoltajakorotus ei tule kompensoimaan tästä aiheutuvia leikkauksia. Tämän asian seurauksena myös perheelliset opiskelijat joutuvat siirtymään opiskelun ohella työelämään, mikä tulee viivästyttämään sitten opiskelijoitten valmistumisia. Kysyisin nyt ministeriltä: minkälaisia kokonaisvaikutusarvioita on tehty tästä, [Puhemies koputtaa] että miten tämä vaikuttaa ihmisten toimeentuloon sekä meidän asuntorakentamiseen?\nArvoisa puhemies! Tässä esityksessä on tietysti niitä epäkohtia, jotka ovat ilmi tulleet tässä yhteisasumisessa ja järjestelmässä, ja on valiokunnassa syytä käydä ne hyvin huolella läpi, ettei kohtuuttomuuksia tapahdu eikä opiskelu ainakaan keneltäkään tämän takia vaarannu, koska opiskeluun meidän on satsattava. Mutta tämä on myös osa, pieni oire siitä, että meidän koko asumispolitiikka ja asumisen tukipolitiikka ovat kyllä kokonaisremontin tarpeessa. Alueellinen kehitys Suomessa on tällä hetkellä hurjan eriarvoista. Syrjäseudulla, maaseudulla autioituu asuntoja, ja kasvukeskuksissa eletään nousevien asumiskustannusten kanssa ja opiskelijat ovat niitten korkeitten asumiskustannusten kourissa. Kysynkin ministeriltä: onko tämä asumistukijärjestelmän kokonaisuudistus menossa tämän hallituksen aikana eteenpäin, [Puhemies koputtaa] vai onko se täysin unohdettu?\nHerra puhemies! Palaisin vielä tähän ruokakunta- ja avoliittotulkintaan, joka tässä kulki rinnalla keskustelussa. Olen jotenkin kavahtanut sitä jo pitkään. Se on mielestäni invasiivinen opiskelijoille nykyisessä muodossaan — siis se, miten näitä selvityksiä pitää tehdä. Otin iloisena vastaan sen ajatuksen, kun ministeri sanoi, että tähän aiotaan puuttua tai ainakin tarkistaa asia, joten kysyisinkin teiltä, ministeri Saarikko: osaatteko sanoa, milloin meillä on odotettavissa jonkinnäköinen raportti tai tulos siitä, ja milloin pääsemme keskustelemaan siitä, voisimmeko me tämän pienen epäkohdan korjata?\nArvoisa puhemies! Ajatus siitä, että asumistukimenot pitää saada pienenemään, on ymmärrettävä. Mutta pitää ymmärtää, että asumistukimenot eivät ole kasvaneet vain sen takia, että vuokrat ovat nousseet, vaan myös sen takia, että yhä useampi tarvitsee asumistukea pärjätäkseen. Ainoa kestävä tapa vähentää asumistukimenoja on luoda tarpeeksi kohtuuhintaista asuntotuotantoa. Siihen valtiolla ja hallituksella on keinonsa: pitkän korkotukimallin kehittäminen, johon hallitus on tarttunut ja jota se tekee — mikä ansaitsee kiitosta — rakentamisen vauhdittaminen erilaisin investointiavustuksin — tässä valitettavasti on nähty huonoja leikkauksia — ja MAL-sopimuksen muodossa tarjottu porkkana, josta annan myös kiitosta hallitukselle. Nämä ovat niitä ainoita kestäviä keinoja, joilla päästään siihen, että asumistukimenot vähenevät, koska se tuen tarve ei vähene sillä, että sitä ei anneta, vaan se vähenee sillä, että sitä ei enää tarvita. Ja tämä on se, mistä edustaja Hoskonen minun mielestäni puhui: itse tauti pitää parantaa eikä etsiä erilaisia laastareita.\nArvoisa puhemies! Tuossa avauspuheenvuorossa ministeri hieman antoi ymmärtää, että niillä, jotka tätä osa-asunnon normia vaikkapa arvostelevat, on hieman lyhyt muisti. On ehkä kuitenkin paikallaan käydä läpi, että muistaakseni aika moni hallituspuolueidenkin edustaja kannatti nimenomaan opiskelijoiden siirtoa yleiseen asumistukeen juuri sen takia, että sillä kompensoitiin näitä valtavia opintotukileikkauksia. Ei silloin puhuttu siitä, että sitten kun tämä siirto tehdään, niin edelleen tullaan leikkaamaan, että edelleen tullaan käymään siellä opiskelijoiden kukkaroilla. En edes mene siihen lyhytmuistisuuteen, mikä on näkynyt tässä salissa vaikkapa tämän koulutuslupauksen osalta. Jotenkin niin tämä näyttää edelleen olevan, että aika monella on lyhyt muisti sen suhteen, minkälaisten kylttien kanssa oli valokuvissa ennen vaaleja, ja sitten niiden toimenpiteiden suhteen, mitä täällä on sitten vaalien jälkeen ollut, niin että tämä lyhytmuistisuus on varmaan puolin ja toisin ollut tässä pienoisena ongelmana\nJa nyt ministeri Saarikko, 3 minuuttia.\nArvoisa puhemies! Muutama huomio:\nEnsinnäkin yritän asettaa tämän asumistukikysymyksen mittakaavaan. Tämän nyt keskustelussa olevan osa-asunnon normin nettosäästövaikutus on 2,4 miljoonaa asumistukipotissa, jossa puhutaan itse asiassa useammasta miljardista. Kysymys on periaatteellinen ja, kyllä, valtiontalouden säästöjä tuova. Kuitenkin tämän kokonaisesityksen isommat säästövaikutukset tulevat tästä elinkustannusindeksiin sitomisesta nykyisen vuokraindeksin sijaan ja sitten myöskin menojäädytyksestä tämän vuoden tasolle.\nSitten muutama huomio vielä:\nMeidän alkuperäinen ajatuksemme oli, että tämä kannattaisi toteuttaa palauttamalla ajalta ennen vuoden 2015 asumistukiuudistusta tämä neliövuokraleikkuri, koska ajattelimme sen olevan toimiva, mutta näimme, että siinä olisi ollut riski vielä suuremmasta pieniin asuntoihin kohdistuvasta vaikutuksesta, joka olisi kohdistunut ehkä laajempaan väestöryhmään mutta ollut monella tavalla vielä ikävämpi kokonaisratkaisu.\nEdustaja Biaudet kysyi, voisinko harkita tämän perumista. En voi, [Naurua] tai aina harkita voi, mutta minulla ei ole, arvoisa puhemies, minkään sortin valtuuksia tehdä sitä täältä aitiosta tänä iltana. Mutta kyllä näen, että on järkevää kuitenkin asettaa mittasuhteisiin tämä muutos, varsinkin siihen, kun viittasin muistiin. Kyllä, näissä keskusteluissa tiedän, että se ei ole aina erityisen tahdikasta, koska itse kullakin se pätkii, mutta halusin vain huomauttaa, että osa-asunnon enimmäisasumismenojen käyttöönoton jälkeenkin — siis tämä palauttaminen näistä enimmäisasumismenoista osa-asuntoasujille — osa-asuntoon maksettavan asumistuen enimmäismäärä on suurempi kuin aikanaan opintotuen asumislisän enimmäismäärä. Tämä asettaa minusta tämän toiminnan nyt jonkin sortin mittakaavaan, minkä vuoksi voin tämän kuitenkin suoraselkäisesti esitellä, vaikka olen avoimesti myöntänyt tämän olevan esityksenä kivulias tietyille väestöryhmille, käytännössä eniten opiskelijoille.\nEdustaja Kiljusen arviota siitä, että tässä kärsijöitä olisivat lapsiperheet, en ylenkatso enkä väitä tietäväni mutta luulen, että erityisen paljon lapsiperheitä Suomessa ei opiskelijoina tai muutoin asu alle 20 neliön asunnoissa. Näinkin voi olla, mutta luulen, että moni ei asu, ja hyvä niin.\nEdustaja Kankaanniemi tiedusteli tästä asumistukiuudistuksesta. Hallitus kytkee tämän osaksi isompaa kuvaa, perusturvan ja toimeliaisuuden kokonaisuudistusta, jossa asumistukea arvioidaan osana nimenomaan laajemmin sosiaaliturvaa, myös sen kytköstä toimeentuloon ja muihin etuuksiin. Minusta se on järkevää, ja koen, että salissa on varmasti tästä yksimielisyys, että järjestelmä pitää katsoa kokonaisuutena. Tuo ei valmistu tämän vaalikauden aikana vaan on asia, johon varmasti kaikki puolueet ottavat seuraavien vaalien aikana 2019 kantaa: miten kukin puolue haluaa tuohon nyt hallituksen virkamies- ja asiantuntijapohjalta laatimaan tiekarttaan suhtautua.\nArvoisa puhemies! Vielä edustaja Modigin sinällään oikeutettuun pohdintaan, onko asumistuella ja vuokrien hinnannousulla yhteyttä: Tutkimustulokset ovat ristiriitaisia. On myös paljon tutkimuksia ja arkikokemuksellisuutta, jotka väittävät, että näin kuitenkin olisi. [Puhemies koputtaa] On tutkimuksia vaikutuksista jopa 70 prosentin verran siitä, miten asumistukijärjestelmä on tässä heijastunut. Luotettavaa, aukotonta vahvistusta suuntaan tai toiseen tästä teemasta on hyvin hyvin vaikeaa saada. Ainoa selkeä todiste on se, että menot ovat olleet vuosia valtava kasvumomentti [Puhemies koputtaa] valtion budjetissa.\nArvoisa puhemies! Ministeri perusteellisesti esitteli esitystä, jossa tavoitteena on hillitä asumistukimenoja, mutta on kuitenkin selvää, että ne valuvat osittain toimeentulotukimenoihin eli toiseen kannustinloukkuun, ja tämä ei ole ihmiselle sen parempi. Toimeentulotuki on kuin katiska, josta ihmisen on vaikea uida pois. Lisäksi tämä esitys vähentää kimppa-asumisen houkuttavuutta. On kuitenkin tärkeää, että ministeri itsekin totesi, että ruokakuntakäsite on tänä päivänä haaste ja että se tullaan selvittämään. Toivon, että ne selvitykset johtavat parannuksiin, ja toivon itsekin, että ne selvitykset tehdään todella nopeasti. Kuitenkin tämä muutos lisää pienten asuntojen kysyntää, joista jo nyt on pulaa pääkaupunkiseudulla.\nMuutosta on vaikea hyväksyä sen takia, että tämä kurittaa opiskelijoita kohtuuttomasti. Opiskelijoilla ei ole mahdollisuutta siirtyä toimeentulotuelle, joten muutos on heille erityisen raskas. Opiskelijoiltahan on leikattu jo hyvinkin paljon. Kaiken kaikkiaan hallituksen koulutusleikkaukset ovat mittavat. Te leikkaatte koulutuksesta miljardi euroa vuositasolla. Opintotuesta, opiskelijoiden perustoimeentulosta, olette leikanneet noin neljänneksen ja siirtäneet opintotukea lainapainotteisemmaksi.\nKiitosta voi toki antaa siitä, että olette ottaneet käyttöön opintotuen huoltajakorotuksen. On todella tärkeää, että ojennetaan kättä opiskeleville vanhemmille, jotta voidaan yhdistää opinnot ja vanhemmuus paremmin. Mutta tosiasia on se, että tuonkin korotuksen jälkeen opiskelevien perheiden käteen jäävät tulot ovat kaikkien teidän tekemienne leikkausten jälkeen pienemmät.\nArvoisa herra puhemies! Muutamia huomioita vielä.\nEnsinnäkin haluaisin todeta, että meillä on noin 30 000 opiskelijalapsiperhettä, joidenka toimeentulo on heikentynyt erilaisten leikkausten seurauksena, muun muassa opintotukeen ja sitten tähän asumistukeen liittyen, ja selvitysten perusteella myöskään huoltajakorotus ei ole pystynyt kompensoimaan opiskelijalapsiperheitten toimeentuloa kaikilta osin, mutta en siihen puutu nyt sen enempää.\nSurullista on, että hallitus on jälleen tekemässä leikkauksia asumistukeen. Hallitus siirtää jälleen ihmisiä toimeentulotuen piiriin, kun tavoitteena tulisi pikemminkin olla se, että vahvistetaan ensisijaisia etuuksia ja vähennetään ihmisten riippuvuutta toimeentulotuesta.\nHallitus on heikentänyt kaudellaan monin tavoin opiskelijoiden taloudellista asemaa. Myös sinänsä myönteinen uudistus opiskelijoiden siirtämisestä yleisen asumistuen piiriin johti joidenkin opiskelijoiden toimeentulon kohtuuttomaan heikentymiseen. Pienituloisten ja korkeita asumismenoja maksavien, yksin vuokralla asuvien opiskelijoiden asumisen tuki parani uudistuksessa, elikkä opiskelijoitten kannattaa ottaa pikemminkin yksiö tai sitten pieni kaksio, sillä heidän asumistukensa on suurempi kuin näiden alle 20 neliön soluasunnoissa asuvien. Opiskelijat joutuvat myös tämän kokonaisuuden takia rahoittamaan kasvaneita asumismenoja opintorahalla, opintolainalla ja työtuloilla. Tämän seurauksena opiskelijoiden työssäkäynti tulee lisääntymään, ja sitä kautta tutkintoajat tulevat pitenemään.\nKuten ministerikin äsken totesi, hallituksen esityksen mukaan tämä 20 neliön asuntonormi, osa-asuntonormi, vaikuttaa noin 12 000:een nykyisen asumistuen saajaan. Heistä merkittävä osa on opiskelijoita, jotka selvityksen mukaan asuvat muita väestöryhmiä useammin kimppa- ja soluasunnoissa tai opiskelija-asuntoja tuottavien yhteisöjen tarjoamissa alle 20 neliön asunnoissa. Näin leikkaus kohdistuu erityisesti opiskelijoihin. Nyt on ollut selvästi nähtävillä myös se, että opiskelija-asuntoyhtiöt ovat muuttamassa soluasuntoja pieniksi yksiöiksi, koska ne ovat huomanneet opiskelijoiden toiveen muuttaa näistä solu-kimppa-asunnoista pois, ja sen seurauksena tämä tulee vaikuttamaan myös näitten opiskelija-asuntosäätiöitten ja ‑yhtiöitten asuntorakentamiseen ja sitä kautta myös, voisiko sanoa, tällä hetkellä hyvin kohtuuhintaisten ja tehokkaitten solu-kimppa-asuntojen vähenemiseen. Sitä kautta tämä tulee myös vääristämään tehokasta asuntorakentamista, ja tähän viittasin myös näillä kokonaisvaikutuksilla, joita ministeriltä äsken tuossa peräsin.\nTästä syystä me kaikki varmaan olemme yhtä mieltä siitä, että asumiskustannusten nousua tulee hillitä, mutta on väärin tavoitella sitä heikentämällä etuudensaajien arkista toimeentuloa. Yhteiskuntapoliittisesti kestävämpi ratkaisu on ensisijaisten etuuksien hyvä taso sekä kohtuuhintaisen asuntorakentamisen tukeminen ja asuntorakentamisen edistäminen ylipäätään, kuten täällä on useissa puheenvuoroissa jo todettukin.\nArvoisa herra puhemies! Laki yleisen asumistuen muuttamisesta on mielestäni esimerkki siitä, mihin tämä suomalainen keskittämispolitiikka karmeimmillaan vie. Asumistukeahan tässä maassa maksetaan suurin piirtein 2,5 miljardia euroa, ja päälle on pakko laskea osa ihmisten hakemasta toimeentulotuesta, kun taloudellinen tilanne nimenomaan älyttömän kalliin asumisen takia on aiheuttanut sen, että toimeentulotukea on pakko hakea: on arvioitu, että toimeentulotuesta noin 600 miljoonaa eli 0,6 miljardia menee tänne asumiskustannusten peittämiseen. Elikkä puhutaan yli 3 miljardin euron kustannuksesta. Kun siihen lisätään valtiontaloutta rasittavat noin 5 miljardin työttömyysmenot viime vuodelta — 5,1 miljardia meni työttömyysmenoihin vuonna 2016 — olemme luvussa 8 miljardia euroa. Jos tässä salissa joku vielä kysyy, minkä tautta valtiontalous voi huonosti, niin ei liene vaikea selittää. Tässä on 8 miljardin reikä, ei se sen suurempi ole.\nMitä sitten tulee tähän asumistukeen, se on tärkeä asia niille ihmisille, joille se on välttämättömyys, sitä ei saa väheksyä, mutta emmehän me tällä tiellä, hyvät edustajakollegat, voi jatkaa, emme yhtään. Jos joku kuvittelee ja haukkuu vaikka hallitusta siitä, että asumistuki on liian vähäinen ja huono, kuvitteleeko joku, että esimerkiksi Erik Selin, ruotsalainen miljardööri, joka omistaa ne 4 000 asuntoa... Pahoittelen äsken sanomaani väärää lukua, muistin sen väärin, korjaan, tarkistin äsken, se on 4 000, oikea luku on 4 000. [Silvia Modigin välihuuto] — Anteeksi, pahoittelen virhettäni, mutta tarkistin sen äsken tietolähteestä, se on 4 000. Ei tästä edustaja Kiljusen kannata mieltään pahoittaa, kuten... [Silvia Modigin välihuuto] — Anteeksi, edustaja Modig pahoitti mielensä. Anteeksi, jos olin väärässä, mutta korjasin virheeni, kun huomasin sen. — Mutta joka tapauksessa, pitääkö meillä maksaa tällaisille henkilöille asumistukia kymmenien miljoonien edestä, että he saavat omistaa täällä asuntoja? Siihenhän voi puuttua vaikka verotuksella, hyvänen aika. Demarit olivat aikanaan kuuluisia siitä, että veroja pitää rakastaa. Tässä olisi oiva kohde. Jos olette seuraavan kerran vaikka hallituksessa, tässä on oivallinen kohde pistää vähän tuulemaan ja ottaa vähän rahoja pois sieltä. Joka tapauksessa kun tällä keinoin menemme eteenpäin, niin ei kerta kaikkiaan valtiontalouden hoidosta tule yhtään mitään. Siinä on 8 miljardin reikä.\nJa asumistukilaissa, mikä nyt on käsittelyssä ja mitä ministeri Saarikko oivallisesti äsken esitteli, puhutaan muutamien miljoonien säästöstä — oliko 2,6 miljoonaa, minkä ministeri Saarikko äsken sanoi — elikkä siis erittäin, erittäin vähäisestä summasta. Niille ihmisille, keille se raha menee, se on äärimmäisen tärkeä, mutta valtiontalouden kannalta tämä on aivan mitätön. Ja kun katsoo sitten näitä ökysijoittajia, niin mitä he käytännössä tekevät tässä kaupungissa ja suurissa keskuksissa? Luodaan aivan hirvittävää kuplaa, joka jonain päivänä aivan varmasti räjähtää. Siellä on sellaisia taloyhtiöitä, joista suursijoittajat ostavat kaikki asunnot kerralla. Sitten huudatetaan vuokrat aivan pilviin, kun ihmisten on kuitenkin pakko jossakin asua, ja sitten valtio maksaa viulut. Tällainen noidankehä on pakko jonain päivänä keskeyttää. Ei tästä tule yhtään mitään, jos me valtiontaloutta aiomme kuntoon laittaa. Se, että talouskasvu tällä hetkellä auttaa asiassa, on hyvä asia, mutta tämäkään nousukausi ei kestä pitkään. Ja mitä tehdään sen jälkeen? Sitten joudutaan tekemään pakkotoimenpiteitä.\nElikkä kun asumistukea nyt opiskelijoille ja monelle muulle porukalle jaetaan tässä maassa, se on aivan oikein, sitä lämpimästi kannatan, mutta tälle rakennevialle, mikä tähän järjestelmään on tullut... Alun perinhän asumistuki oli sitä varten, että köyhien ja vähävaraisten ihmisten asumista tuetaan, että heilläkin on mahdollisuus laadukkaaseen asumiseen hyvässä ympäristössä. Sehän se tarkoitus alun perin oli. Nyt se kyseinen tavoite on vieraantunut niin kauas kuin maa on kuusta. Elikkä hyvät ystävät, hyvät kollegat, kyllähän tälle jotakin pitää tehdä. Eihän tällä keinoin voi jatkaa, että meillä on 8 miljardin reikä pelkän työttömyyden ja asumiskustannusten takia ja kuilu ei kun kasvaa. Ja se ei varmasti ole erinomaisesti virkaansa hoitaneen ministeri Saarikon vika. Hän on tehnyt parhaansa omalla alueellaan. Tämä muutaman miljoonan säästö, mikä tällä saavutetaan, on askel oikeaan suuntaan, mutta se on vasta ensimmäinen askel.\nJa tässä vaiheessa pyydän edustajia huomioimaan, että istunto päättyy kello 22.\nArvoisa puhemies! On täysin ymmärrettävää, että hallituksella on tavoite hillitä asumistukimenojen kasvua. Se on aivan täysin ymmärrettävä tavoite. Kysymyshän on nyt siitä, päästäänkö siihen tavoitteeseen niillä toimenpiteillä, jotka nyt on valittu. Ja niin kuin ministerikin totesi, niin itse asiassa tässä kokonaispaketissa puhutaan siis kymmenien miljoonien eurojen säästöstä, kun tämä osa-asunnon normi on ensi vuoden osalta se reilu 2 miljoonaa ja kun tässä tullaan nyt tähän periaatteeseen, että säästöjä pitää tehdä. Sen takia nyt pitää sieltä opiskelijoilta ottaa myös tämä 2 miljoonaa euroa — joka siis keskimääräisesti on näiden kimppa-asujien tai pienissä yksiöissä asuvien osalta se 30 euroa elikkä suurin piirtein kahden viikon ruokarahat. Tästä herää kysymys — jos muistan oikein, niin ministerin oma ministeriökin arvioi, että itse asiassa tämän osa-asunnon normin säästövaikutukset ovat kuitenkin aika epävarmalla pohjalla — saadaanko tästä edes niitä parin miljoonan säästöjä, joita tällä haetaan.\nSen takia herää kysymys, että jos kerran täytyy saada tässä vaiheessa säästöjä kun näillä muilla toimenpiteillä niitä luultavasti tullaan kyllä siellä saamaan — koska se vaikuttaa sitten ihmisten asumistukeen, ihmisten asumistuki laskee, jonkun verran sitten toimeentulotukimenot kyllä nousevat, mutta valtio tästä jonkun verran säästöjä saa — niin eikö tässä kokonaisuudessa nyt olisi ollut ihan kohtuullista jättää ainakin tämä osa-asunnon normi rauhaan ja suosia siis niitä pienituloisia opiskelijoita, joilta tämä hallitus on ottanut jo esimerkiksi opintotuen leikkauksen muodossa aika paljon. Elikkä kymmenien miljoonien eurojen kokonaisuudessa olisi nyt ollut paikallaan pieni kädenojennus antaa opiskelijoille tämän osa-asunnon normin poistamisen osalta tämän asian yhteydessä. Ja olisi kyllä viisasta, että tämä asia nyt vielä täällä valiokunnissa katsottaisiin perusteellisesti läpi, ja toivoisin, että tässä hallituspuolueiden edustajat käyttäisivät sitä kuuluisaa harkintaa ja miettisivät vähän tätä kokonaisuutta.\nArvoisa puhemies! Ajattelen hyvin samalla tavalla kuin edustaja Räsänen tässä edellä. Nimenomaan tämä osa-asumisen normi on se, mistä tässä voitaisiin luopua ilman, että hallituksen tarvitsee luopua suurista säästötavoitteista tai muusta, koska, kuten tässä keskustelussa on käynyt ilmi, se voi itse asiassa päinvastoin johtaa kustannusten nousuun. Tässä myös minä toivon hallituspuolueiden jäseniltä valiokuntakuulemisessa rohkeutta katsoa, voisiko tämmöinen olla mahdollista.\nEdustaja Hoskoselle minun on pakko todeta, että se, että pääkaupunkiseutu ja pääkaupunki kasvaa, on lähes luonnonlaki. Totta kai ihmiset hakeutuvat opiskelun, töiden, rakkauden perässä pääkaupunkiin, mutta sitten myös tämän hallituksen päätökset ovat lisänneet muuttoa tänne sen takia, että elämän edellytyksiä muualla Suomessa on heikennetty esimerkiksi koulutusleikkausten ja muun takia. Mutta ainoa tapa saada tähän ongelmaan ratkaisu on saada asumisen markkinahintaa laskemaan. Se tarkoittaa lisää tuotantoa, ja se tarkoittaa kaikkia niitä keinoja, joita valtiolla on. Se on aivan totta, niin kuin edustaja Hoskonen sanoi, että osa asumistukimenoista menee sellaisten tahojen taskuun, jotka pyytävät aivan kohtuuttomia vuokria. Mutta ei se ratkaisu ole rankaista niitä kaikkein heikoimmassa asemassa olevia eli opiskelijoita, joita tämä eniten koskee.\nAinakin Helsingistä meillä on arvio, että noin viidennes opiskelijoiden ruokakunnista löytyy kimppa-asunnoista, joten just tämän kimppa-asumisnormin tai osa-asumisen normin poistaminen vähentäisi tämän vaikutusta opiskelijoihin. Suunnattomasti se ei vaarantaisi hallituksen tavoitteita, ja se olisi inhimillisesti ja taloudellisesti järkevää.\nJa ministeri Saarikko, 2 minuuttia.\nArvoisa puhemies! Ensinnäkin korjaan sellaisen keskustelussa esiin nousseen huomion, että sosiaali- ja terveysministeriö ei itsekään omissa arvioissaan usko näihin säästöihin. Ikään kuin toinen väite on, että vaikutusarvioita ei olisi tehty. Tähän jälkimmäiseen totean, että kyllä itse asiassa juuri lausuntokierroksen jälkeen vaikutusarvioita opiskelijoihin vielä täsmennettiin. Mitä tulee näihin arvioituihin säästöihin, tämä summa, vajaa 3 miljoonaa, josta puhun, on se nettosäästö. Me olemme avoimesti myöntäneet, että kuten muissakin sosiaaliturvaan kohdistuneissa säästöpäätöksissä niin tällä kuin viime vaalikaudella ja aina ennen kuin nykyjärjestelmä on ollut olemassa, osa oletettavista säästöistä on valunut toimeentulotukeen — joka on ihmisten perusoikeus, saada apu myös siltä niin sanotulta viimesijaiselta luukulta — ja arvioiden mukaan tietyt opiskelijaryhmät tulevat tätä mahdollisuutta käyttämään. Ehkä haluaisin kuitenkin korostaa, että me elämme opiskelijoiden asumistuen suhteen hyvin uudenlaista aikaa. Yleinen asumistuki ei ole ollut vielä kauaakaan voimassa, ja siihen liittyviä käyttäytymisvaikutuksia ja myöskään opiskelijoiden toimeentulovaikutuksia ei voi vielä aivan aukotta ennustaa.\nSiihen edustaja Modigin arvioon yhdyn täysin, että tämä asumisen kokonaisuus pääkaupunkiseudulla ja muuallakin on isompi kokonaisuus, ja arvostan tunnustustanne hallitukselle siitä panostuksesta, minkä olemme toisaalla tehneet lisäasuntojen rakentamiseen ja niiden tukemiseen. Paljolti tämän kaiken pitää nojata myös kaupunkipäättäjiin, että ollaan halukkaita ratkaisemaan asia rakentamalla kohtuuhintaista asumista.\nMitä tulee, vielä kerran painottaakseni, opiskelijoiden asumiseen osa-asunnoissa eli käytännössä isommissa kämpissä, joissa on useampi opiskelija, niitä tämä väistämättä eniten koskee. Niistä kaikista ei suinkaan nyt muodostu säästöjä, vaan ainoastaan niistä, joiden asumisen hinta ylittää tuon enimmäisasumismenon rajan. Eli niissä, [Puhemies koputtaa] mitkä ovat kohtuullisia, muutoksia ei tapahdu.\nArvoisa puhemies! Kysyisin vielä tarkennuksena ministeriltä näiden seurauksien vaikutusarvioinnista: Elikkä kun tämän osa-asuntonormin seurauksena opiskelijat hakeutuvat kalliimpiin yksiöihin tai pieniin kaksioihin, niin todennäköistä on, että tämän seurauksena asumistukikustannukset tulevat kasvamaan. Onko huomioitu nyt siinä kokonaisuudessa, että tämän leikkauksen seurauksena opiskelijoitten käyttäytyminen muuttuu, mikä tulee vaikuttamaan myös sitten asumistukimenojen kasvuun? Mikä on se todellinen nettosäästö, joka tästä tullaan saamaan, ja mikä on tämän käyttäytymisen muutoksen seuraus pitemmälläkin ajanjaksolla? Esimerkiksi meillä Etelä-Karjalassa Lappeenrannassa ihan selkeästi on suunnitteilla, että kaikki kimppa-asunnot, jotka siellä tällä hetkellä ovat peruskorjauksessa, muutetaan yksiöiksi, minkä seurauksena kimppa-asuntojen tämänhetkinen, voisiko sanoa, tehokas käyttö tulee muuttumaan, koska opiskelijat eivät halua enää asua näissä kimppakämpissä tämän asumistukimuutoksen seurauksena.\nArvoisa puhemies! Lupaan, että tämä on viimeinen puheenvuoroni. — On pakko ministerille todeta, kun sanoitte, että tämä säästövaikutus tulee ainoastaan niiltä, joilla vuokra ylittää sen enimmäisasumismenon: eli suurimmalla osalla. Ei meillä Helsingissä oikein löydy ihmistä, jolla asumistuki kattaisi vuokran täysin. Ministeri Orpo vastasi minulle kyselytunnilla keväällä, että jos me katamme vuokran sataprosenttisesti, onhan se nyt selvää, että vuokrat nousevat. Siinä oli aika monta virhettä ja suurta ymmärtämättömyyttä siitä, miten asumistuki oikeastaan muodostuu, mutta siis kenelläkäänhän se ei lähtökohtaisesti kata sataa prosenttia vuokrasta, ja se pitää pitää mielessä, koska tuntuu, että oletus siitä, että kaikki asumistuen pienet muutokset näkyisivät heti vuokrissa, tuntuu perustuvan aivan vääriin lähtökohtiin.\nItse kannan huolta siitä, että tällähän on isompi vaikutus, kun mietitään, että tämä koskee nyt eniten opiskelijoita. He siirtyivät just yleisen asumistuen piiriin, ja on totta, niin kuin ministeri sanoi, että emme vielä tiedä kaikkea, miten se tulee näkymään ja vaikuttamaan. Ja nyt sitten leikataan asumistukea juuri niistä asunnoista, joissa opiskelijat asuvat. Pahimmillaanhan tietysti jos opiskelija tarvitsee enemmän rahaa, hän menee töihin, hän opiskelee vähemmän ja hän tekee työtä enemmän ja hänen valmistumisensa venyy. Eli toivoisin nyt rohkeutta hallituspuolueiden edustajilta miettiä, voisiko tämän osa-asuntonormin osalta tehdä valiokuntakäsittelyssä muutoksen.\nArvoisa puhemies! Vielä tähän muutama huomio, mikä jäi aikaisemmin sanomatta.\nTodella tässä asiassa ei voi liikaa korostaa sitä, missä nämä vaikutukset ovat todella suurimmat. Kun mietitään vaikkapa Helsinkiä, minkä tilannetta edustaja Modig hyvin ansiokkaasti kävi läpi, niin on juuri näin, että täällä se kirpaisee kaikista eniten näihin opiskelijoihin. Sitten tällä on totta kai myös tässä asuntotuotannossa merkitystä. Edustaja Kiljunen kuvasi hyvin sitä kehitystä, joka nyt jo opiskelija-asunnoissa on menossa, että vanhoja soluasuntoja ollaan nyt sitten muuttamassa yksiöiksi. Sitten meillä on myös valtavan paljon sellaisia aikaisempia yksiöitä, jotka ovat siis alle tämän 20 neliön, jota tämä leikkuri nyt koskee. Mitäs sitten näissä opiskelija-asuntoja omistavissa yhtiöissä, monesti opiskelija-asuntosäätiöissä, tulee eteen? Siellä tulee mietittäväksi se, millä tavalla nämä yksiöt saadaan siihen käyttöön, mihin ne on tarkoitettu, elikkä siellä opiskelija asuisi, vaikka se on tämän uudistuksen myötä taloudellisesti vähemmän kannattavaa kuin se oli aikaisemmin.\nTavallaan tätä kokonaisuutta peilaten, todella muistaen, että nyt tämän osalta puhutaan niistä muutaman miljoonan euron säästöistä, olisi ollut kyllä paikallaan pohtia sitä, että tämä olisi jätetty tekemättä. Se ei vaarantaisi todella näitä hallituksen säästötavoitteita, jotka tapahtuvat kyllä näillä muilla toimenpiteillä, joista tässä asiassa myös keskustellaan, mutta tämä osa-asunnon normin poistaminen tästä esityksestä olisi kyllä ollut sellainen joululahja, jonka eduskunta olisi voinut opiskelijoille antaa jo ihan siitäkin syystä, että kyllä opiskeluun meidän kannattaa tässä maassa satsata. Se on kyllä tämän 100-vuotiaan isänmaan ja tulevaisuudenkin elinehto, että meillä on korkeaa osaamista.\nArvoisa puhemies! Suhtaudun vakavasti siihen kritiikkiin, jota sekä lausuntokierros että nyt tämä salikeskustelu esityksestä ovat osoittaneet, ja olen aivan varma siitä — ja käsitykseni mukaan ympäristövaliokunta on jo aloittamassa tämän esityksen kuulemista — että kriittinen palaute huomioidaan varmasti painokkaasti. Joululahja tästä eteenpäin olisi tietysti myös, edustaja Räsänen, jokavuotinen, koska tämä ei ole päätös vain ensi vuodelle vaan ikään kuin järjestelmän rakenteellinen osa, jossa sinänsä on vaikea verrata mitään, mikä on ollut aiemmin, kun opiskelijat yleisessä asumistuessa ovat olleet vasta kovin vähän aikaa ja tämä ikään kuin poisto enimmäisasumismenojen vaikutuksesta osa-asunnoissa on ollut vasta pari vuotta osa järjestelmää, eli me puhumme aika lyhyen aikavälin muutoksista. Kyllä itse ajattelen niin, että kenelle se joululahja tässä sitten kohdistuisi, jos tässä esityksessä muutoksia haluttaisiin tehdä. Kyllä käytännössä vuokranantajien osaltahan tämä vaikutus on voimakkain, mutta ymmärrän oikein hyvin, mitä tarkoitatte opiskelijoiden toimeentulon kokonaisuudella, enkä sitä halua väheksyä.\nMutta totean kuitenkin sen, että tämä spekulatiivinen huomio siitä, että opiskelijat siirtyisivät yksiöihin ikään kuin tämän myötä voimakkaammin, on vaikea todentaa ensinnäkin siksi, että yksiöiden osalta omavastuu olisi yhä korkeampi eli ei se asuminen välttämättä tulisi halvemmaksi yksiöissä. Itse asiassa me kaikki tiedämme, että opiskelija-asunnoissa riippumatta tukiratkaisuista suunta on ollut vahvasti soluasunnoista yksiöiden suuntaan ja monia perinteisiä soluasuntoja, muutama vuosikymmen sitten rakennettuja, on jo muutettu opiskelijoille yksiöiksi riippumatta tukijärjestelmästä, ehkä enemmän opiskelijoiden mieltymysten mukaan. Ja vielä ehkä korostaisin näiden yksiöiden osalta, että tämähän ei tuo muutosta silloin, jos yksiö on yli 20-neliöinen, eli puhutaan silloin todella pienistä asunnoista, joita tämä enimmäisasumismenon leikkuri koskisi [Puhemies koputtaa] vastaavalla tavalla kuin osa-asunnoissa. — Kiitos keskustelusta.\nSenast publicerat 24-01-2018 15:39


Etusivu » Tietokoneet » Pöytäkoneet » Hp » 1HK76EA#UUW\nMaahantuojan varastossa: 20 kpl\nHP:n EliteDesk 800 G3 Desktop Mini on äärimmäisen pieneen tilaan rakennettu pöytäkone, joka istuu näppärästi rajallisiin tiloihin. Kompaktista koostaan huolimatta pöytäkone pitää sisällään isommista EliteDesk 800 -sarjan koneista tutun suorituskyvyn sekä tietoturva- ja hallittavuustoiminnot.\nTyöskentele huolettomasti tietokoneella, joka on käynyt läpi 120 000 tuntia HP:n kokonaistestausprosessin aikana ja joka on suunniteltu läpäisemään MIL-STD-810G-testit.\nKotelo: Desktop Mini (DM)\nSuoritin: Intel Core i7-6700 (3,4 GHz, 4 ydintä, 8 Mt, 65 W, vPro)\nMuisti: 8 Gt (2 x 4 Gt) DDR4-2400 SODIMM, 2 muistikantaa maks. 32 Gt\nKiintolevy: 256 Gt NVM Express (NVMe),triple-level cell (TLC) SSD\nVerkko-ominaisuudet: Intel Gigabit Ethernet, Intel 802.11ac (2x2) WiFi, Bluetooth 4.2\nLiitännät: 6 x USB 3.1, 1 x USB Type-C, 2 x DisplayPort, RJ-45, äänitulo, äänilähtö, kuuloke/mikrofoni\nKäyttöjärjestelmä: Windows 7 Professional 64-bit (FIN/SWE/ENG), sisältää Windows 10 Pro -lisenssin ja mediat\nMuuta: TPM Security module 2.0, näppäimistö ja hiiri, pystytuki


Liikahikoilu - Kilpirauhassairaudet - Suomi24\nSuomi24 / Terveys / Sairaudet / Sisätaudit / Kilpirauhassairaudet / Liikahikoilu Liikahikoilu\t38 Vastausta 36 334 Lukukertaa Tilaa palstan RSS-syöte\tAloita uusi keskustelu\tHermoromahduksen partaalla...\n4.6.2006 20:48\t+7\tOnko liikahikoiluun olemassa mitään hoitokeinoa? Pään alue hikoilee aivan sairaasti. Pienikin liikunta, kahvin juonti, jännitys yms laukaisee hikoilun. Lääkäreille oon asiasta maininnut useasti mutta kukaan ei ota sitä kovin vakavasti. Kilpirauhaskokeet on tehty ja pitäis olla ok. Mistä voi johtua? Pienestä pitäen oon hikoillu vähä reilummin mut vanhemmiten se vaan on pahentunut ja muuttunut sairaalloiseksi. Alkaa jo haittaan työelämääkin. Oon 35 vuotias mies ja lievästi ylipainoinen. Vaikuttaako paino hikoiluun? Kertokaa nyt joku mitä pitäs tehdä... VASTAA


All The Little Royals: maaliskuuta 2015\nVIDEO | Blue & Purple Summer Nights Smokey Eye Tutorial\nKivaa maanantai-iltaa! Tänään olin kurjasta säästä huolimatta vähän kesäfiiliksissä ja meikkailin teille tällaisen sini-violetin smokey eye -meikin! Ite tykästyin tähän kovasti -violetin sävyiset meikit ylipäätään on mun suuria lemppareita ja ihmettelen, miksen oikeasti meikkaile enemmän tällä sävyllä!? Tämä sini-violetti meikki sopii erityisesti violettisuudensa puolesta sinisille ja vihreille silmille, sillä lämmin violetti korostaa silmien vihreitä sävyjä. Ruskeasilmäisten ei kuitenkaan kannata huolestua, sillä kirkas sininen ja pinkkiin taittavat violetit korostaa kauniisti myös ruskeita silmiä! Tämä imarteleekin siis aivan kaikkia -kokeilkaapa vaikka! ;)\nVideolla temppuilee hieman nuo voice overit, en vaan ymmärrä mikä mun editointia vaivaa, kun muokkausohjelmassa ne tuli kaikki ajallaan ja oikein, mutta valmiissa videossa niiden alut onkin vähän tönköt. :/ Postauksen lopusta löytyy jälleen kerran kaikki videolla käytetyt tuotteet!\nLumene Triple Stay Foundation, 1 Inkiväärikerma/Cream beige\nMaxFactor Facefinity All Fay Flawless 3in1 Foundation, 55 Beige\nRimmel Lasting Finish 25hr Powder Foundation *, 001 Light Porcelain\nLumene Blueberry Eyebow Pencil, 2\nL'Oréal True Match Concealer, 4 Beige\nViva La Diva Nudie Two (Naked & Glam night)\nLumene Blueberry Lon-wear Eyeshadow Palette, 1 Kanervametsikkö/Heather fields\nL'Oréal Color Riche L'Ombre Pure POP, 405 The Big Blue (myös täällä ja täällä)\nKICKS Baked Eyeshadow, Moonlight Beam\nGina Tricot Beauty Eyeshadow, 78 Rockstar (myös täällä)\nL'Oréal Color Infallible, 018 Blue Curaco\nLumene Natural Code Eye Dramatizer Trio Eyesahdow, 9 Daring\nMaybelline Eyestudio Duo, 106 Pink & Mauve\nI Heart Makeup, I Am Naked * (vaalea/light shimmer)\nTunnisteet: Gina Tricot Beauty, IsaDora, juhlakausi, kauneus, KICKS, L'Oréal, Lumene, Lumene Natural Code, Max Factor, päivän meikki, silmät, tutorial, varjostus/contouring, video, Viva La Diva, värikäs meikki\nPiiitkästä aikaa kynsiaiheisia juttuja blogissa! Joku ehkä saattaa hämärästi muistaa tän vanhan postauksen, jossa oon enemmänkin avannut mun kynsiharrastushistoriaa, mutta oikeastaan aika vähän on kynsistä tullut täällä kirjoiteltua. Tuolta "kynnet"-tagin takaa löytyy tietty kaikki kynsiaiheiset postaukset, mutta nyt ajattelin pitkästä aikaa kokeilla jotain ihan uutta ja erikoista! Tälläset värikkäät punkkikynnet niistä sitten tuli. :D Tuskin nämä kauaa kyllä mun kynsillä pysyy, sillä ei ihan mun tyyliset ole, mutta mikäs siinä, uutta kokeillessa!\nKertokaahan mielipiteitä kommentteihin, ja jos haluaisitte jatkossakin nähä lisää kynisaiheisia juttuja tai jos teillä herää jotain toivepostausta tän tiimoilta niin kertokaapa ihmeessä!\nEssie - Help Me Grow base coat\nFlormar Super Neon Colors - N007\nL'Oréal Color Riche - 507 Riviera Lavender\nTunnisteet: inspiraatio, kauneus, kesä, kevät, kynnet, meikkivinkit, tutorial, video\nIhanaa sunnuntaita! Täällä Turussa ollaan pääosin koko viikko saatu nauttia aivan ihanasta auringonpaisteesta ja yli kymmenen asteen lämmöstä -kaikki lumet on sulanut pois, arskat on saatu kaivaa esille, toppatakit haudata varastoon, lenkillä hiki virtaa päästä jo parin ensimetrin jälkeen auringon porottaessa, ja nahkatakillakin tulee jo lämmin! Oon fiilistellyt kevättä ja saapuvaa kesää ihan täysillä, ja nää kelit on antanut kyllä niin paljon energiaa. Eilen yöllä sain inspiraation oikein kirkkaaseen huulimeikkiin, ja tänään päätinkin luoda sen ympärille tällaisen värikkään, raikkaan ja kesäisen, trooppisen meikin.\nHuulissa siis kirkasta pinkkiä ja oranssia, silmissä puolestaan keltaista, kultaista ja ruskeaa, sekä vihreää. Mitäs pidätte? :)\nLumene Triple Stay Makeup, 1 Inkiväärikerma\nLumene Arctic Sun Skin Tone Perfector, 20 Perfect tan\nLumene Sun Radiance Skin Tone Perfector, 10 Honey glow\nLumene Arctic Sun Bronzer, 2 Auringon kultaa\nIsaDora IsaDora Eye Shadow Quartet, 61 Golden Sunset\nLumene Natural Code Eye Dramatizer Eyemakeup Pencil, 14 Green\nLola Makeup By Perse Eyeshadow, 008\nMaybelline Color Sensational, 902 Fuchsia flash\nGinaTricot Beauty Lipstick, 18 Bright coral\nTunnisteet: Gina Tricot Beauty, huulet, I Heart Makeup, inspiraatio, IsaDora, kauneus, kesä, kulmakarvat, L'Oréal, Lola-makeup, Lumene, Lumene Natural Code, Maybelline, päivän meikki, silmät, Viva La Diva, värikäs meikki\nMun blogiin on löydetty otsikossa olevalla hakusanalla, ja ompas joku tiensä tänne löytänyt myös näpyttelemällä Googleen "nenä turvonnut ja näpyillä". :D Niistä tulikin mieleen, että muistaakohan teistä kukaan, kun kirjoittelin lokakuussa parista finnivoiteesta, ja lupailin palata niihin sitten, kun olen kunnolla testaillut? Noh, itse oon ainakin vallan unohtanut tuon, mutta nytpä palataankin aiheeseen! Tuon aiemman postauksen voit siis käydä lukemassa täältä. Sieltä voit myös lukaista tuotteista vähän perusteellisemmin, sillä nyt keskitytään enemmänkin näiden tehoon.\nBasiron AC 5% -geeli\nTämä on todella tujua kamaa, ja kannattaakin oikeasti lukea se pakkausseloste ja käyttöohjeet läpi ennen tämän käyttöä. Mutta: tää toimii! Mulla oli aikoinaan otsassa sellaista pientä näppyä, tiiättehän, ei mitään varsinaisesti erottuvia yksittäisiä, mutta sellaista ärsyttävää röpöliäisyyttä. Tämä geeli tehoaa sen tyyppisiin näppyihin ihan taivaallisesti, ja kirkasti munkin otsan ihan parissa päivässä! Leuan alueelle tulevat hormonaaliset näpyt on muutenkin sitkeitä, enkä osaa mitään suurempaa "vaikutusta" tästä sanoa niiden kohdalla, mutta kyllä se ainakin psygologisesti vaikuttaa, kun tietää hoitaneensa finnejä jotenkin. Ja kyllähän tämä varmasti niihinkin tehosi!\nSen verran pakko kuitenkin varottaa, että herkille alueille tätä ei kannata laittaa! Esim. silmänympärysiho, rintakehä, kaulan alue... Tämä vaalea geeli on nimittäin niin voimakasta ja ennen kaikkea kuivattavaa, että jos varomattomasti tätä levittelee, niin ihonsa saa aika hyvin "poltettua". Usein sen kuitenkin tuntee jo levityksen jälkeen, jos on tullut levitettyä herkille alueille. Ja jos jossain kovasti kuumottaa ja polttelee ikävästi, niin geelin voin hetkessä pyyhkiä niiltä kohdin pois. Tämä myös värjää tummia tekstiilejä, eli kannattaa valita vaaleat petivaatteet, tai jos käytät tätä vartalolle, niin välttää mustia paitoja välittömästi käytön jälkeen. Kädet kannattaa myös aina pestä huolellisesti geelin levityksen jälkeen.\nItselläni ei ollut mitään suurempia ongelmia (mitä nyt kerran pyyhkäisin jämät rintakehään ja se vähän nappaili ikävästi osuessaan liian lähelle kaulaa), mutta jatkuvalla syötöllä tätä en pystynyt käyttämään. Eli kun iho jossain välissä tuntui kuivuvan kovasti ja alkavan hilseillä, niin silloin jäi tuotteen käyttö kyllä tauolle ja syväkosteuttavat kosteusvoiteet pääsivät kovaan käyttöön. Tehokas tämä ehdottomasti on, ja aion ostaa kyllä uudestaankin, sillä tykkäsin kovasti! Mutta kannattaa tosiaan olla tarkkana tämän käytössä ja lukea ne lappuset pakkausen sisältä. ;)\nTämä on itseasiassa jäänyt mulla todella vähäiselle käytölle! Siinä missä tuota Basironia saa puristella oikein kunnolla jos sieltä enää haluaa mitään tulevan ulos, niin tämä ACO:n on kyllä yhtä pullukka mitä ostohetkelläkin, 5kk sitten.\nTuote on valkoista, hieman vahamaista (vrt. esimerkiksi mutanaamiot) ja sitä tulisi siis käyttää täsmäaseena näppyjen päälle. Mä en ole oikein päässyt tän käytössä sellaiseen rutiiniin, vaan tää on enemmänkin mun hammastahnan korvike. :D Eli jos joskus tekee mieli oikein kuivattaa jokin näppy, ja ennen olisin siihen päälle läntännyt hammastahnaa, niin tartunkin silloin tähän. Vaikuttaako, siitä en sanoisi juuta enkä jaata, itse en ole ainakaan huomannut mitään suurempia taikoja tapahtuneen. Ehkä siitä syystä tämän käyttö onkin vähän jäänyt vähemmälle. Sattuuko teillä olemaan kokemuksia tästä?!\nPakko muuten mainita, vaikkei aiheeseen liitykkään ja osa tästä blogin Facebook-sivuilla onkin jo lukenut.. Mutta mulla on ollut oikein kunnon koettelemuksia videoeditorien kanssa! :D Kuvasin siis eilen yhden meikkitutorialin, sitä kun oli eräs ystäväni jo aikapäiviä sitten toivonut, ja kun sitten olisin MovieMakerilla alkanut sitä muokkaamaan, niin eihän se onnistunu ei sitten millään! Ohjelma kaatui koko ajan ennen kun pääsin edes klikkaamaan näytöllä mitään. Latasin sitten Avidemux-editorin, joka on siis myös ilmainen elokuvaeditori, mutta yrityksistä huolimatta en vaan ymmärtänyt siitä yhtään mitään!\nMuistin tässä mun koneessa olevan valmiina jonkin editorin, ja kappas, niin löytyikin CyberLink PowerDirector. Pikaisella katsomisella se näytti yksinkertaiselta, ja päätin jättää sen kokeilun seuraavaan päivään. No, tänään aamulla sitten aloin sillä työstämään tuota videota. Leikkasin klippejä ja reilu tunti siinä meni, että sain videon vihdoin valmiiksi -ja mikä parasta, ongelmitta! Olin siirtymässä siirtymätehosteisiin kunnes BAM: "ohjelma ei vastaa, odota tai sulje sovellus". No kiva. Odottelin sitten n. vartin verran josko se siitä heräisi, mutta ei, pakko se oli koko projekti sulkea ja samalla menettää tunnin kova työ.. Meni kyllä siinä vaiheessa hermot niin totaalisesti, että en edes viitsinyt yrittää uudelleen! :D Yritin ladata Instagramiin tästä kohtalokkaasta vastoinkäymisestä kuvan, mutta myös IG kaatui aina, kun yritin julkaista kuvaa!? En ymmärrä, että mikä universumin tahto tässä nyt on mua kiusata tällä tavalla ja estää koko videon teko -siis oikeasti?! :D\nOnneksi ihana Paula soitteli mulle ja sai mun ajatukset muualle. Puhuttiinkin hervottoman pitkä puhelu, joka piristi ihanasti -vedet ihan valu silmistä. :') Kiitos muru, oot sinä vaan aikas ihana. <3 Pohdittiin myös sellaista vaihtoehtoa, että josko nuo mun kuvaamani klipit olisi ollut niin suuria muodossaan, ettei mikään ohjelma jaksa niitä pyörittää.. Mutta on se vaan silti kumma. Täytyy sitä kai huomenna yrittää uudelleen! Mun kysymys olisikin nyt (jos kukaan on edes tätä mun valitusvirttä jaksanut lukea, heh) että onko teillä suositella jotain hyviä, helppokäyttöisiä ja ilmaisia videon editointiohjelmia??! Kaikki vinkit otetaan ilolla vastaan! :)\nKatso myös: Face mapping\nTunnisteet: ihonhoito, kasvot, kauneus, kuiva iho, suosittelen, testatut, video\nSain tuohon maanantaiseen postaukseen niin kivasti mukavia ja piristäviä kommentteja, ja osa teistä toivoikin näkevänsä tähän vastavärien halo-meikkiin tutorialia, joten tässäpä tämä nyt olisi!\nAloitin pohjustamalla luomet, jonka jälkeen lisäsin luomivakoon keyesti keskiruskeaa luomiväriä, ikäänkuin hahmotellen varjostuksen muotoa ja paikkaa.\n(IsaDora Eye Shadow Quartet, 61 Golden sunset)\nLevitin tummempaa ruskeaa kunnolla luomivakoon, ja häivyttelin sen vaaleammalla ruskealla.\nKorostin kulmaluuta vaalealla shimmerisellä luomivärillä, ja tässä vaiheessa meikki näytti tältä. Seuraavaksi levitin valkoista luomiväriä koko liikkuvalle luomelle, jotta värikkäät sävyt korostuisivat intensiivisempinä.\n(I Heart Makeup, I Am Naked palette + Maybelline Eyestudio Mono, 01 Snow White)\nNyt päästiinkin siihen hauskaan osaan! Eli tuon halo-lookin luomiseen. Levitin violettia luomiväriä silmän ulko- ja sisänurkkiin, jättäen luomen keskelle "paljaan" aukon. Levitin violettia kevyesti myös tuon vaalean aukon yläpuolelle, jolloin ulko- ja sisänurkka yhdistyivät kivasti toisiinsa.\n(GinaTricot Beauty Eyeshadow, 78 Rockstar)\nVinkki! Aukosta kannattaa tehdä vähintään oman silmäsi iiriksen levyinen.\nSeuraavaksi otin siveltimeen oranssisen kuparista luomiväriä, jota taputtelin ja kerrostin luomen keskelle. Tässä vaiheessa lisäilin vielä hieman violettia ja aivan luomivakoa häivyttelin kevyesti myös alussa käyttämilläni rusahatavilla sävyillä -näin saatiin pehmeä liukumakohta väreille.\n(StarGazer Eye Dust, 11)\nAlaluomen rajasin ensin myös valkoisella luomivärillä, jonka jälkeen jäljittelin yläluomea, ja levitin violettia alaluomen ulko- ja sisäurkkiin ja kuparista luomiväriä keskelle.\nSeuraavaksi rajasin mustalla eyelinerilla yläluomelle ohuen siipirajauksen ja rajasin mustalla myös vesirajat. Taivutin ripset ja lisäsin tarvittaessa vielä lisää violettia tai kuparia, sillä ripsientaivutin oli hieman pyyhkäissyt pigmenttiä pois. Lopuksi levitin tuuheuttavaa ripsiväriä, ja lookki oli valmis!\n(Rimmel Exaggerating Eye Liner, 001 100% Black + MaxFactor Khol Pencil, 020 Black + L'Oréal Volume Million Lashes mascara, Black waterproof)\nHuulilla Gina Tricotin puna, sävyssä 18 Bright Coral.\nVoisittekos te kuvitella kokeilevanne tätä joskus, vai pelottaako liika värikkyys? :) Itsehän lähdin tässä silmämeikissä kaupungille, mutta huulipuna vaihtui kyllä neutraalimpaan -ehkä kesällä sitä voisi itsekin poistua tässä koko väriloistossa ulos!\nNyt mä aijonkin seuraavaks vetää Jillian Michaelsin jumpan! Biggest Loser, anyone? Hehehee. ;)\nTunnisteet: festarit, Gina Tricot Beauty, huulet, IsaDora, juhlakausi, kauneus, kesä, luomivärit, meikkivinkit, päivän meikki, silmät, StarGazer, theme makeup, tutorial, värikäs meikki\nEn oikeesti muista koska viimeksi olisin ollut näin innoissani jostain meikistä! Siis etenkin silmämeikistä. Eilen halusin tehdä jotain vähän erilaisempaa meikkiä, ja aluksi suunnitelmissa olikin tällainen samanlainen, mutta sininen glitter-rajaus ja nudehuulet! Mun kirkkaat siniset rajoittuu kuitenkin vaan kajaleihin, enkä tykkää että niillä saisi niin tarkkaa siipirajausta tehtyä, joten se idea piti haudata vielä toistaiseksi.\nJotain värikästä oli kuitenkin saatava, ja niimpä tartuin mun violettiin rajaustussiin! Se oli kuitenkin mun makuun aivan liian tumma (parempaa kuvaa tässä postauksessa), ja sitten kekkasinkin että mullahan on aivan täydellinen violetti huulipuna! :D Siispä vaan punan puhdistukseen ja pienellä puhtaalla siveltimellä rajausta tekemään. Sen päälle levitin vielä samansävyistä ihan oikeaakin luomiväriä, vahvistamaan sävyä ja myös kiinnittämään punan paikoilleen. Lähemmäs silmän sisänurkkaa levitin hieman pinkkiä eyelineria. Näytti tosi kivalta ihan sellaisenaankin, mutta mä halusin ehdottomasti lisätä päälle vähän glitteriä! Alaluomen ja sen vesirajan rajasin myös kahdella eri violetilla kajalilla. Joku tummakin olisi ehkä sopinut, mutta mä olin jo tuossa rajauksia tehdessä niin ihastunut tähän ja päättänyt, että haluan tämän meikin mun uuteen banneriin (sopii kivasti yhteen blogin violetti-valkoisen värimaailman kanssa), joten pidin rajaukset tällaisina hempeinä violetteina.\nHuulet näissä kuvissa vähän vaihtelee; aluksi nimittäin kokeilin tehdä kokonaan violetin lookin ja punasin huulet tuolla samalla huulipunalla mitä rajauksissakin käytin, eli Viva La Divan Very violetilla, mutta M.A.C:n Angel-punaa kokeiltuani tykästyinkin siihen enemmän. Näin ollen myös tämä versio päätyi koristamaan uutta banneria.\nJätin tällä kertaa meikistä pois myös varjostukset ja sipaisinkin vaan kevyesti aurinkopuuteria ja poskipunaa -jotenkin heti kamalan "alaston", kalpea ja leveä olo.. :DD\nMaxFactor Mastertouch Under-eye Concealer, 303 Ivory\n(StarGazer Permanent Eyeliner Pen, 04)\nViva La Diva lipstick, Very violet\nLumene Long-Wear Eyeshadow Palette, 1 Kanervametsikkö\nStarGazer Permanent Eyeliner Pen, 02\nViva La Diva Crystal Glitter Eyeliner, 23 Diamond\nStarGazer Kohl, 39\nL'Oréal Color Riche LeKhôl, 114 Breezy lavander\n1.) Viva La Diva lipstick, Very violet\nL'Oréal Shine Caresse, 400 Eve\n2.) M.A.C, Angel\n*= Saatu / Gifted\nTunnisteet: huulet, inspiraatio, kauneus, kesä, kulmakarvat, L'Oréal, Lumene, MAC, Max Factor, meikkivinkit, päivän meikki, Rimmel, silmät, StarGazer, theme makeup, Viva La Diva, värikäs meikki


Tarjouspyyntö Parkanon kaupungin ruokahuollon elintarvikkeiden ja päivittäistavaroiden hankinnasta | Parkanon Kaupunki\nTarjouspyyntö Parkanon kaupungin ruokahuollon elintarvikkeiden ja päivittäistavaroiden hankinnasta\nParkanon kaupunki pyytää tarjoustanne jäljempänä kuvatuista ruokahuollon elintarvikkeista ja päivittäistavaroista.\nParkanon kaupunki Parkanontie 37 39700 Parkano Yhteyshenkilö: Ruokahuollon esimies Marjo Simonen, marjo.simonen@parkano.fi Ruokahuollon esimies Tarja Raiskio, tarja.raiskio@parkano.fi\nTarjouskilpailussa käytetään avointa hankintamenettelyä. Kyseessä on EU-kynnysarvon ylittävä hankinta, josta on julkaistu hankintailmoitus Hilmassa, www.hankintailmoitukset.fi, sekä Parkanon kaupungin internetsivuilla www.parkano.fi. Hankinnassa noudatetaan lakia julkisista hankinnoista (348/2007), asetusta julkisista hankinnoista (614/2007), lakia julkisista hankinnoista annetun lain muuttamisesta (321/2010) sekä julkisten hankintojen yleisiä sopimusehtoja tavarahankinnoissa (JYSE 2009 TAVARAT), jotka löytyvät osoitteesta http://www.vm.fi/vm/fi/04_julkaisut_ja_asiakirjat/01_julkaisut/08_muut_julkaisut/20100217Julkis/JYSE_2009_tavarat.pdf\n3. Tarjouspyynnön kohteet\nTarjouspyyntö koskee Parkanon kaupungin eri yksiköiden ruokahuollon elintarvikkeita sekä päivittäistavaroita sopimuskaudelle 1.8.2014-31.7.2016. Sopimusta voidaan jatkaa molempien osapuolten suostumuksella kahtena eri optiovuotena (1+1) Tarjouspyynnön kohteet on ryhmitelty seuraaviin tuoteryhmiin:\n1. Lihatuotteet ja valmisruoka 2. Maito- ja maitotaloustuotteet 3. Kuivat elintarvikkeet ja muut tukkutuotteet 4. Pakasteet 5. Perunat ja tuoretuotteet\nTarjouskilpailun kohteet on kuvattu tarkemmin tarjouspyynnön liitteessä nro 1, Tuoteluettelo 2014. Tarjouskilpailun tuotteiden toimitusyksiköt ja muut kuin tarjouspyynnössä esitetyt tarjouspyyntöön liittyvät yksityiskohdat ja vaatimukset on kuvattu liitteessä nro 2, Palvelukuvaus.\nOsatarjoukset hyväksytään ja tarjouksen voi jättää yhdestä tai useammasta kokonaisuudesta. Vaihtoehtoisia tarjouksia ei hyväksytä.\nLiitettä 1, Tuoteluettelo 2014, ei saa muuttaa tai muokata, muuta kuin sallituin osin.\n4. Toimitusyksiöt ja -ehdot\nToimitukset tulee kuljettaa suoraan ilmoitettuihin toimituspisteisiin, joita ovat Rauhalan Palvelukeskus, Rantakodon palvelukeskus, yhteiskoulun keittiö (ylä-aste ja lukio), keskustan koulu (ala-aste), Pohjois-Parkanon koulu (ala-aste), terveyskeskus, Kallion päiväkoti sekä Kuttikallion päiväkoti.\nToimitusten tulee olla toimipisteissä sovittuina työpäivinä klo 6-14 välisenä aikana.\nTarkemmat toimitusosoitteet ja –ehdot sekä palvelukuvaukset ovat liitteessä 2.\n5. Hinta- ja sopimusehdot\nHinnat ovat kiinteät ensimmäisen kuuden (6) kuukauden ajan sopimuksen voimaantulosta ja sen jälkeen toimittaja voi ehdottaa hintojen muuttamista enintään puolivuosittain. Muutosehdotukset hinnanmuutoksista toimitetaan perusteluineen kirjallisesti neljä (4) viikkoa ennen hinnanmuutoksen voimaan tuloa. Ilmoituksessa tulee ilmetä veroton voimassaoleva hinta ja veroton uusi esitetty hinta.\nHinnanmuutoksen soveltaminen edellyttää tilaajan hyväksyntää. Hyväksynnän jälkeen uudet hinnat toimitetaan sovituille tahoille sähköisesti.\nMaksuehto 21 pv netto tai edullisempi, kun tavara on sopimusehtojen mukaisesti toimitettu ja lasku saapunut tilaajalle. Viivästyskorko on enintään korkolain 4§:n 1 mom. mukainen.\n7. Tarjoajan kelpoisuus\nTarjoajan tulee ilmoittaa tarjouksessaan Y-tunnus sekä tarjoajan tulee kuulua arvonlisävelvollisten- ja ennakkoperintärekisteriin. Tarjoajan tulee olla suorittanut lainsäädännön mukaiset verot ja sosiaaliturvamaksut.\nTarjoajan soveltuvuuden tarkistamisella selvitetään tarjoajan edellytykset suoriutua tarjouspyynnön edellyttämistä vaatimuksista.\nTarjouskilpailusta voidaan sulkea pois hankintalain mukaisesti sellainen ehdokas tai tarjoaja, jolla ei voida katsoa olevan teknisiä, taloudellisia tai muita edellytyksiä hankinnan toteuttamiseksi tai joka on laiminlyönyt verojen tai lakisääteisten sosiaalimaksujen suorittamisen.\n8. Tarjouksen sisältö\nTarjouksen tule olla suomenkielinen. Tarjouksen tekemisestä ja/tai lähettämisestä ei makseta korvausta.\nTarjoajan on esitettävä tarjouksen yhteydessä seuraavat asiakirjat:\n Liite 1, tuoteluettelo täydennettynä\n Verovelkatodistus sekä todistus lakisääteisten työnantajamaksujen suorittamisesta\n Lyhyt tarjoajayrityksen kuvaus sekä tarjouksesta kokonaan vastaavan henkilön ja tämän varahenkilön puhelinnumero, matkapuhelinnumero ja sähköpostiosoite tulee mainita tarjouksessa.\n Selvitys käytössä olevasta laatujärjestelmästä ja omavalvontasuunnitelman hyväksymistodistus\nTarjouksessa tulee lisäksi ilmoittaa pudotus-/toimitusmaksut sekä laatuvaatimuksissa ilmenevät asiat.\nTuotekohtaiset hinnat tulee ilmoittaa arvonlisäverottomina tarjouspyynnön liitteen 1 listan mukaisesti. Tuoteryhmäkohtaiset alennusprosentit tarjouksesta puuttuvien tuotteiden osalta voidaan ilmoittaa erikseen tarjouksessa.\nKaikkien tuotteiden ja maksujen kohdalla pyydetään antamaan veroton nettohinta. Tarjoushintojen tulee olla voimassa kiinteänä ensimmäisen kuuden (6) kuukauden ajan sopimuksen voimaantulosta.\nTarjoukset ovat julkisia hankintalain vaatimalla tavalla.\n9. Tarjouksen valintaperusteet\nNe tarjoukset, jotka täyttävät tarjoajille ja tarjouksille annetut vaatimukset, vertaillaan alla olevilla kriteereillä ja periaatteilla.\nElintarvikkeiden tarjousvertailun hinnan painoarvo on 60 % ja pudotusmaksun 10%. Laatuvaatimusten painoarvo on 30 %, koostuen seuraavista kriteereistä:\n1. Tuotevalikoiman soveltuvuus (pyydettyjen tuotteiden kattavuus valikoimassa) 20%\n2. Ympäristönäkökohdat (hiilijalanjälki tmv.) 10%\nSopimus on voimassa 1.8.2014-31.7.2016. Sopimuksen sisältyy optio (1+1). Option käyttämisestä hankintayksikkö ja toimittaja sopivat keskenään vähintään kolme(3) kuukautta ennen sopimuskauden alkua.\nOsapuolilla on oikeus purkaa sopimus kokonaan tai osittain, jos toinen osapuoli olennaisesti rikkoo sopimusvelvoitettaan eikä kohtuullisessa ajassa korjaa laiminlyöntiään kirjallisesta huomautuksesta huolimatta.\nSopimusta kumpikaan osapuoli ei saa siirtää kolmannelle osapuolelle ilman toisen osapuolen suostumusta.\n11. Tarjousten jättäminen ja käsittely\nSitova tarjous tulee jättää kirjallisesti viimeistään 9.6.2014 klo 15.00 mennessä osoitteeseen: Parkanon kaupunki, Sivistyslautakunta, PL 14, 39701 PARKANO\nKuoreen tulee merkintä ”elintarviketarjous”.\nMyöhästyneet, määräajan jälkeen saapuneet tarjoukset hylätään avaamattomina.\nMääräaikana saapuneet tarjoukset avataan tarjousten avaustilaisuudessa, joka ei ole julkinen.\nOstaja ei maksa korvausta tarjousten tekemisestä.\nTarjoajien ja tarjousten soveltuvuusarviointi sekä vertailu toteutetaan kolmessa vaiheessa:\n1. Tarjoajan yleisen soveltuvuuden arviointi\nilmoitettujen tarjoajan soveltumisvaatimusten perusteella\n2. Tarjouksen tarjouspyynnönmukaisuuden tarkistaminen\ntarjous vastaa sisällöltään tarjouspyynnön ja sen liitteiden ehtoja\nvertailu etukäteen ilmoitettujen valinta- ja vertailuperusteita noudattaen.\nTarjouksen tulee olla voimassa 31.8.2014 saakka.\nLiite 1, tuoteluettelo, tulee palauttaa myös sähköisessä muodossa osoitteeseen marjo.simonen@parkano.fi\nLiitelomakkeen voi palauttaa sähköisesti vasta tarjousajan päättymisen jälkeen, kuitenkin viimeistään keskiviikkona 11.6.2014.\nLiitteet nrot 1 ja 2 voi pyytää alla olevalta henkilöltä.\nLisätietoja: sivistystoimen hallintopäällikkö Jenni Alppi, puh. 044-7865502, jenni.alppi@parkano.fi\n25.04.2014 in Yleinen


Syyttäjä: Suomalaismiesten oli tarkoitus liittyä terroristijärjestöön – suunnitelma peruuntui kontaktihenkilön kuoltua taistelussa - MTVuutiset.fi\nSyyttäjä: Suomalaismiesten oli tarkoitus liittyä terroristijärjestöön – suunnitelma peruuntui kontaktihenkilön kuoltua taistelussa\nJulkaistu 07.11.2017 14:30\nSyyttäjä vaatii kolmelle miehelle 1,5–2 vuoden vankeusrangaistuksia terrorismirikoksista. Käsittely alkoi Helsingin käräjäoikeudessa tänään iltapäivällä valmisteluistunnolla. Syytetyt eivät itse olleet paikalla oikeudessa.\nTerrorismirikoksista syytetyt kolme miestä laativat syytteen mukaan kahden muun henkilön kanssa suunnitelman liittyäkseen Syyriassa toimivaan, hallituksen joukkoja vastaan taistelevaan Katiibat al-Muhajireen -terroristiryhmään.\nHaastehakemuksen mukaan miehet laativat suunnitelman törkeiden pahoinpitelyjen, tappojen ja murhien tekemiseen terroristijärjestön riveissä.\nTerrorismirikoksista syytetty miehet eivät olleet tänään paikalla Helsingin käräjäoikeudessa pidetyssä valmisteluistunnossa. Oikeudessa heitä edustivat asianajajat.\nYhtä 33-vuotiasta miestä epäillään terroristisessa tarkoituksessa tehtävän rikoksen valmistelusta ja koulutuksen antamisesta terrorismirikoksen tekemistä varten. Syyttäjä vaatii hänelle kahden vuoden vankeusrangaistusta.\nToista 33-vuotiasta miestä syytetään terroristisessa tarkoituksessa tehtävän rikoksen valmistelusta. Hänelle syyttäjä vaatii puolentoista vuoden vankeusrangaistusta.\nKolmas, 37-vuotias mies on vastaavan syytteen lisäksi syytteessä värväyksestä terrorismirikoksen tekemiseen. Hänelle syyttäjä vaatii vuoden ja yhdeksän kuukauden vankeusrangaistusta.\nEpäillyt rikokset tapahtuivat syyttäjän mukaan loppuvuoden 2012 ja syksyn 2014 välisenä aikana. Miehet kiistävät kaikki syytteet.\nSyytetty matkusti Syyriaan saamaan koulutusta\nPääsyytetty, 33-vuotias mies matkusti toisen henkilön kanssa marraskuussa 2012 Georgiaan Pankisin alueelle, joka on Pohjois-Syyrian Isis-joukkojen komentajan kotiseutua. Matkan aikana mies sai muun ohella aseen käyttöön liittyvää koulutusta ja hän loi myöhemmin Syyriassa tarvittavia henkilösuhteita.\nPaluumatkalla kaksikko matkusti Syyriaan, missä he tapasivat Suomesta aiemmin Syyriaan lähteneen ja siellä Katiibat al-Muhajireen-terroristiryhmän mukana aseelliseen toimintaan osallistuneen miehen. Miehet olivat Syyriassa useita päiviä.\nAlkuvuodesta 2013 nyt syytteessä olevat kolme miestä ja neljäs henkilö päättivät lähteä Syyriaan taistelemaan. He tapasivat toisiaan ja keskustelivat muun muassa matkan rahoituksesta. He perustivat yrityksiä, joiden nimissä nostettiin perusteettomia arvonlisäveron palautuksia tekaistuja ilmoituksia käyttäen.\nJuttuun liittyy myös talousrikoshaara, jonka käsittely alkoi eilen. Kaksi terrorismirikoksista syytettyä 33-vuotiasta miestä on syytettynä myös talousrikosvyyhdissä. Talousrikoksista on syytettynä myös kaksi muuta miestä.\nKeväällä 2013 terrorismirikoksista syytetyt miehet tekivät vaate- ja varustehankintoja hankkimillaan rahoilla. He ostivat muun muassa sotilaskäyttöön tarkoitettuja vaatteita, tarkka-ampujan naamiopuvun, aselaukkuja, taisteluliivejä ja erilaista teknistä laitteistoa.\nSyytteen mukaan 33-vuotias pääsyytetty perusti kahden muun henkilön kanssa Northern Relief ry -nimisen aatteellisen yhdistyksen, jonka nimissä kerättiin muun muassa vaatteita Syyriaan vietäväksi. Hän teetti syyttäjän mukaan itselleen ja muille syytetyille yhdistyksen henkilökortit, joiden tarkoitus oli helpottaa liikkumista Syyriassa.\nSyytteen mukaan mies osti matkaa varten osamaksulla maastokäyttöön soveltuvan auton. Lisäksi hän osti vielä myöhemmin Suomesta Syyriaan matkustaessaan Romaniasta avolavapakettiauton ja moottoripyörän, joita oli tarkoitus käyttää Syyriassa.\nMyös kaksi muuta syytettyä ostivat maastoautot ennen Syyrian matkaa.\nKun vastaajat saapuivat Syyriaan, heille selvisi, että heidän paikallisena kontaktinaan toiminut Suomesta aiemmin Syyriaan lähtenyt henkilö oli kuollut edellisellä viikolla taistelussa. Syyttäjän mukaan vastaajien suunnitelma jäi tästä syystä toteutumatta.\nSotilaskoulutusoppaita löytyi kotoa\n33-vuotiasta miestä syytetään myös koulutuksen antamisesta terrorismirikoksen tekemistä varten, koska syytteen mukaan hän latasi helmikuun ja kesäkuun 2013 välisenä aikana internetistä erilaisia sotilaskoulutukseen ja ampuma-aseiden käyttöön liittyviä oppaita. Näitä tietoja löytyi ladattuna hänen asunnoltaan takavarikoidulta muistitikulta.\nMuistitikulle tallennetuissa tiedostoissa oli muun muassa rynnäkkökiväärin käsikirja, kevytsingon käyttöohje, Puolustusvoimien sivuilta kopioituja ohjeita, kuten Jalkaväen taisteluohjesääntö, sekä päiväohjelmia ja sääntöjä muslimitaistelijoiden koulutuksesta ja käyttäytymisestä.\nSuuri osa tiedostoista oli englannin tai arabiankielisiä. Syytetty otti aineiston mukaansa Syyriaan, missä hänen oli syyttäjän mukaan tarkoitus antaa koulutusta terroristijärjestön taistelijoille.\n37-vuotiasta miestä syytetään värväyksestä terrorismirikoksen tekemiseen, koska hän haastehakemuksen mukaan kuvasi heinäkuun alussa 2013 Syyriassa värväytymiseen kannustavan videon, jossa kerrotaan pyhästä sodasta "jihadista". Video oli osoitettu erityisesti veljille Suomessa.\nSuomalainen syytetty käänsi puheen videolla Suomeksi ja latasi sen Syyriasta palattuaan Youtube-videopalveluun.\nKaikki terrorismirikoksista syytetyt kolme miestä katsovat, että Katiibat al-Muhajireen (KAM) ei ole terroristiryhmä, vaikka ryhmä onkin osallistunut taisteluihin Syyrian hallituksen joukkoja vastaan. Miesten mukaan tarkoitus ei ollut liittyä ryhmään.\nJuttuun liittyy syyttäjän mukaan myös neljäs, 27-vuotias mies. Hänestä on esitetty vangitsemisvaatimus vuonna 2014, mutta häntä ei ole saatu vielä Suomeen eikä kuultu esitutkinnassa. Hänen asianajajansa oli kuitenkin paikalla käräjäoikeudessa.